DA Den Europæiske Unions Tidende C 3/6

Offentliggørelse af en ansøgning om registrering i henhold til artikel 6, stk. 2, i forordning (EØF) nr. 2081/92 om beskyttelse af geografiske betegnelser og oprindelsesbetegnelser

(2006/C 3/04)

Med denne offentliggørelse åbnes der mulighed for at fremsætte indsigelser, jf. artikel 7 og 12d i nævnte forordning. Enhver indsigelse mod denne ansøgning skal fremsættes via myndighederne i en medlemsstat, i en WTO-medlemsstat eller i et tredjeland, der er anerkendt efter proceduren i artikel 12, stk. 3, senest seks måneder efter denne offentliggørelse. Offentliggørelsen er begrundet i de forhold, som er beskrevet nedenfor, navnlig under 4.6, der giver grundlag for at betragte ansøgningen som berettiget efter forordning (EØF) nr. 2081/92.

SAMMENFATNING

RÅDETS FORORDNING (EØF) NR. 2081/92

»BATATA DE TRÁS-OS-MONTES«

EF nr. PT/00217/10.12.2001

BOB ( ) BGB ( X )

Denne sammenfatning er udarbejdet til oplysning. De fuldstændige oplysninger, bl.a. om producenter af produkter, der er omfattet af den pågældende BOB eller BGB, kan findes i den fuldstændige udgave af varespecifikationen enten i medlemsstaten eller hos Kommissionens tjenestegrene (1).

1. Medlemsstatens ansvarlige myndighed

Navn: INSTITUTO DE DESENVOLVIMENTO RURAL E HIDRÁULICA Adresse: Av. Afonso Costa, 3. P-1949-002 Lisboa Tlf.: 351 21 844 22 00 Fax: 351 21 844 22 02 E-mail: idrha@idrha.min-agricultura.pt

2. Sammenslutning

Navn: COOPERATIVA AGRÍCOLA NORTE TRANSMONTANO, CRL Adresse: Av. General Ribeiro de Carvalho P-5400-497 Chaves Tlf.: 351 276 62 23 69 Fax: 351 276 32 23 69 E-mail: cant@net.sapo.pt

Sammensætning: producent/forarbejdningsvirksomhed ( X ) andet ( )

3. Produktets art

Kategori 1.6: Frugt, grøntsager og korn, også forarbejdet

4. Varespecifikation

(sammenfatning af betingelserne i artikel 4, stk. 2)

4.1 Navn: »BATATA DE TRÁS-OS-MONTES«

4.2 Beskrivelse: Batata de Trás-os-Montes hidrører fra planten Solanum tubersum L. af natskyggefamilien, i daglig tale kartoffelplanten, og dyrkes i bjerg- og dalområder i regionen Trás-os-Montes. Der anvendes følgende sorter, som er opført i det nationale planteregister: Desiree, Kennebec, Jaerla og Atlantic. Kartoflerne er mere eller mindre cylinderformede alt efter sorten, men de er homogene inden for hver enkel sort og parti. Overhuden består af suberiniserede celler. Farven går fra lys til hvidgul og kastanjefarvet, afhængigt af sorten. Skærefladen er fugtig, hvid til gul, homogen og helt uden ujævnheder. Kartoflerne er næsten altid mørkere udvendigt, hvor farverne varierer fra en lys rosa farve til en gullig farve, end indvendigt. Batata de Trás-os-Montes har som følge af de særlige jordbundsforhold, klimaet og det varme vækstlag på de velgødede og velbehandlede arealer i området en behagelig og meget karakteristisk og let sødlig smag. Aromaen, som er præget af jordnuancer, er ligeledes behagelig. Indholdet af stivelse ligger gennemsnitligt på 78 % ( % i tørstof).

4.3 Geografisk område: Som følge af kravene, hvad angår jordbundsforhold, den karakteristiske smag for denne kartoffel og de anvendte sorter, producenternes knowhow og lokale og traditionelle dyrkningsmetoder, er det geografiske område for Batata de Trás-os-Montes helt naturligt begrænset til bjergområderne og dalene i Trás-os-Montes, og det omfatter følgende lokaliteter: kommunerne Boticas, Bragança, Chaves, Macedo de Cavaleiros, Montalegre, Valpaços, Vila Pouca de Aguiar og Vinhais, samt sognene Carvas, Fiolhoso, Jou, Palheiros, Valongo de Milhais og Vilares i Murça kommune, Pópulo, Ribalonga og Vila Verde i Alijó kommune, Aguieiras, Bouça, Fradizela, S. Pedro Velho, Torre de D. Chama, Vale de Gouvinhas og Vale de Telhas i Mirandela kommune, Agrobom, Gebelim, Pombal, Saldonha, Sambade, Soeima e Vales i kommunen Alfândega da Fé og Argozelo, Carção, Matela, Pinelo e Santulhão i Vimioso kommune.

4.4 Bevis for oprindelse: Disse kartofler har ikke blot smagskarakteristika, der er typiske for kartofler fra dette område, men er desuden underlagt en særlig kontrol, som afsluttes med, at emballagen forsynes med et kvalitetscertifikat, som sikrer produktets sporbarhed. Der findes registre for bedrifter og forarbejdnings-/emballeringsvirksomheder, som til enhver tid gør det muligt at kontrollere og sammenholde oplysninger om kartoflernes oprindelse og sort, mængde, emballagetype, certifikatnumre og bestemmelsessted for emballagen.

4.5 Fremstillingsmetode: Produktionsmetoderne har ikke undergået synderlige ændringer i tidens løb. Arealerne anvendes kun til kartoffelproduktion i en periode på op til tre år, inden de overgår til anden anvendelse. Der anvendes enten ekstensive metoder (hvor kartoflerne indgår i vekseldrift med korn eller andre enårige afgrøder) eller intensive metoder, hvor kartoflerne dyrkes på mindre arealer i vekseldrift med andre grøntsager eller majs. Gødning om vinteren er vigtig, og til det formål anvendes husdyrgødning. Dette er et typisk træk ved kartoffelproduktionen i området, som bidrager afgørende til produktets smagskarakteristika og kemiske egenskaber. Et andet vigtigt forhold i denne forbindelse er, at der anvendes en furebredde på 60 cm, og at kartoflerne sættes med en afstand på 40 cm. Dyrkning, forarbejdning og pakning af kartoflerne kan kun finde sted i det pågældende område, således at produktets sporbarhed kan garanteres, og forbrugeren kan sikres et autentisk produkt.

4.6 Tilknytning: De klimatiske betingelser i området, dyrkningsmetoderne, modningsgraden ved høst og oplagringen giver kartoflerne fra Trás-os-Montes en sødlig smag, som skyldes et helt usædvanligt forhold mellem sukker og stivelse, og en konsistens, der bl.a. passer ideelt til de saucer, der anvendes som tilbehør i den lokale gastronomi, hvis vigtigste ingrediens er svinekød. Disse egenskaber har skabt kartoflernes enestående ry og gjort det muligt at holde gang i denne produktion gennem generationer og sikre et udkomme for de små familiebedrifter i regionen. Helt tilbage fra slutningen af det 18. århundrede findes der skriftlige vidnesbyrd om kartoflerne fra Trás-os-Montes, hvilket er udtryk for produktets samfundskulturelle og økonomiske betydning og for, at der virkelig er tale om en gammel tradition for kartoffeldyrkning.

4.7 Kontrolstrukturer:

Navn: TRADIÇÃO E QUALIDADE — ASSOCIAÇÃO INTERPROFISSIONAL PARA OSPRODUTOS AGRO-ALIMENTARES DE TRÁS OS MONTES Adresse: Av. 25 De Abril 273 S/L P-5370 Mirandela Tlf.: 351 278 26 14 10 Fax: 351 278 26 14 10

Tradition og kvalitet er i overensstemmelse med normen 45011:2001.

4.8 Mærkning: Obligatorisk mærkning: BATATA DE TRÁS-OS-MONTES — INDICAÇÃO GEOGRÁFICA PROTEGIDA, nedenstående produktlogo og EU-logoet, jf. fællesskabsbeslutning herom.

Mærkningen omfatter certificeringsmærke, som skal være forsynet med angivelse af produktnavn og den tilhørende betegnelse, kontrolorganets navn og løbenummer (nummerkode eller alfanummerisk kode, som gør det muligt at spore produktet).

4.9 Nationale krav: —

(1) Europa-Kommissionen — Generaldirektoratet for Landbrug — Kvalitetspolitik for Landbrugsprodukter — B-1049 Bruxelles